**Színek és Rétegek – a jelenkor örökségvédelméről szóló pécsi konferencia megrendezését ihlette a vándorkiállítás**

**Tavaly indult útjára az Elfeledett Soproniak Alapítvány Színek és Rétegek – Műemléki helyreállítások Sopronban 2017–2023 című kétnyelvű kiállítása, amely az elmúlt években Sopronban felújított mintegy 80 műemlék épületegyüttest és homlokzatot mutat be. Több helyszín után a vándorkiállítás november 11-éig a Pécsi Tudományegyetem Műszaki és Informatikai Karán (PTE MIK) tekinthető meg, ahol – mint minden állomáson, kiállítási helyszínen – egy az adott városban zajló műemléki helyreállításokat vagy a helyi építészek által máshol megvalósított alkotásokat bemutató szakmai konferencia is kíséri.**

A Színek és rétegek című vándorkiállítást a 70 éve megjelent Sopron és környéke műemlékei topográfia szerzőinek tiszteletére prof. dr. Markó Balázs egyetemi tanár, a Soproni Egyetem FMK Kreatívipari Intézet intézetigazgatója és dr. Tárkányi Sándor (egykori MIK-es hallgató), a Soproni Egyetem FMK Kreatívipari Intézet oktatója, valamint az Elfeledett Soproniak Alapítvány kuratóriumi elnöke tervezte. A kiállításon megjelenő tablók az építészek és urbanisták számára érdekes és irigylésre méltó mennyiségű, illetve minőségű műemléki helyreállítást mutatnak be Sopron elmúlt 5–9 évéből. A szakmai anyagot eddig Sopronban, Budapesten, Nagyváradon, Kolozsváron és Veszprémben láthatta a közönség, mindenhol a szakmai párbeszédet és a tapasztalatcserét fókuszba állító, a műemlékes területen dolgozók számára rendezett konferencia kísérte az eseményt.

A pécsi egyetemre a PTE MIK-en működő, a történeti-műemléki szemléletet érvényesítő Breuer Marcell Doktori Iskola, valamint az egyre nagyobb hangsúlyt kapó Történeti épületdiagnosztikai- és rehabilitációs szakképzés miatt érkezett a szabadon látogatható kiállítás. A november 11-ei zárónapon A jelenkor örökségvédelmi gyakorlata Sopron–Pécs címmel a karon is rendeznek műemléki konferenciát, amelyen a vándorkiállítás három szervezőjének előadása után hat helyi előadás hangzik el pécsi helyszínek felújítását vagy pécsi szakemberek munkáját bemutatva. Így szó lesz a pécsi ókeresztény mauzóleum megújításáról, a pécsi Aranyhajó Fogadó felújításról, a pécsi Nick-udvar fejlesztési lehetőségeiről, de Visegrád városközpont színeiről és rétegeiről, Kán település újjáéledéséről és a sümegi vár tavaly befejezett felújításáról is.

**További információ a sajtó számára:**

Dr. Tárkányi Sándor DLA, egyetemi docens, Sopron

Tel.: +36 30 900 8531

Dr. Kovács-Andor Krisztián, egyetemi docens, PTE MIK

Tel.: +36 70 3644458